Bħan-Nar tal-Festi Bħan-nar tal-festi b'ħeġġa tlajt fil-għoli 'il fuq 'il fuq mill-bjut ta' qalb il-kotra biex nimraħ 'l hawn u 'l hinn fis-sema wiesa' bla naf 'il fejn it-tarf ta' naħa w l-oħra. Xtaqt nimla dlonk fid-dlam bi lwien imsaħħra dlam ċappa miksur biss bi kwiekeb jiddu, iħarsu 'l isfel bħal fil-briju mkebbes ta' qalb imħeġġa f'dak il-jum tal-festa …. Bħan-nar tal-festi xtaqt inħaddnek miegħi 'il bogħod mill-weġgħa ta' għajnejn miksura li taħbi dmugħha u li tostor għommtha tul triq mimlija nies u tħossha wħidha. Biex ngħidlek issa dak li ħadd ma qallek x'ħin tieqaf tolfoq bla ma turi d-demgħal u tifhem l-għala taħkmek l-id fid-dalma ta' l-għeja w swied il-qalb ġo fik miġbura. Bħal tfajjel ċkejken medhi bil-kuluri, intfajt ħosbieni naħseb fik u fil-bieraħ — fil-baħar ikħal kollu mewġ melliesi, fid-dawl inemnem ta' lukandi mżejna. 'Mma meta dhertli int, bħal f'ħolma ġdida, u ttawwalt fis ħa nilħqek u nerġa' nżurek, dlonk għebu l-ilwien sbieħ ta' xewqti fiergħa … u ntfew mill-ġdid ilkoll bħan-nar tal-festil